《送八弟赴官汝南》
宋代·苏过

丈夫志四方，弹冠苦不早。终童来请缨，贾谊试三表。

二子俱弱冠，功名满怀抱。要非江湖士，未易语枯槁。

君年逾三十，闭门事幽讨。父兄逼从仕，揽辔方稍稍。

久安田舍乐，宁坐元龙笑。白发始为郎，定似冯唐老。

效官曲糵间，区区营一饱。虽知浆馈薄，要使人无保。

淮蔡山川类，民淳足鱼稻。作诗慰所思，梦绕池塘草。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。